বীর (২০২০-এর চলচ্চিত্র)

বীর হচ্ছে ২০২০ সালে মুক্তিপ্রাপ্ত একটি বাংলাদেশী রাজনৈতিক-নাট্য চলচ্চিত্র। চলচ্চিত্রটির কাহিনী, চিত্রনাট্য, সংলাপ ও পরিচালনা করেছেন কাজী হায়াৎ এবং এসকে ফিল্মসের ব্যানারে যৌথভাবে প্রযোজনা করেছেন শাকিব খান ও মোহাম্মদ ইকবাল। চলচ্চিত্রটিতে মুখ্য ভূমিকায় অভিনয় করেছেন শাকিব খান ও শবনম বুবলি। এটি শাকিব খান প্রযোজিত তৃতীয় এবং কাজী হায়াৎ পরিচালিত ৫০তম চলচ্চিত্র।
চলচ্চিত্রটি ২০২০ সালের ১৪ ফেব্রুয়ারি ভালোবাসা দিবস উপলক্ষে মুক্তি পায়।
২০১৮ সালের ২৬ সেপ্টেম্বর "বীর" চলচ্চিত্রের জন্য চুক্তিবদ্ধ হন শাকিব খান, এসময় চলচ্চিত্রটি প্রযোজনার কথা ছিল মোহাম্মদ ইকবালের। পরে, ২০১৪ সালের ও সর্বশেষ ২০১৯ "পাসওয়ার্ড" চলচ্চিত্রের সফলতার পর ২০১৯ সালের ২৩ জুন শাকিব খান তার নিজস্ব প্রযোজনা প্রতিষ্ঠান এসকে ফিল্মস থেকে "বীর"সহ একসঙ্গে চারটি চলচ্চিত্র প্রযোজনার ঘোষণা দেন।
২০১৮ সালের ২৬ সেপ্টেম্বর চলচ্চিত্রের প্রধান অভিনেতা ও প্রযোজক শাকিব খান চলচ্চিত্রটির "বীর" চরিত্রের জন্য চুক্তিবদ্ধ হন। ২০১৮ সালে চলচ্চিত্রটি নির্মাণের ঘোষণার পর প্রযোজক ও প্রযোজনা প্রতিষ্ঠান থেকে জানানো হয়েছিল এই চলচ্চিত্রে অভিনয় করবেন শবনম বুবলি। এসময় আনুষ্ঠানিক ঘোষণা না আসার কারণে অনেক গণমাধ্যমে খবর আসে বুবলি এ চলচ্চিত্রে থাকছেন না। পরে ২০১৯ সালের ১৫ জুলাই রাতে আনুষ্ঠানিকভাবে চুক্তিবদ্ধ হন শবনম বুবলি।
২০১৯ সালের ২৪ আগস্ট চলচ্চিত্রটির পার্শ্বচরিত্রের জন্য চুক্তিবদ্ধ হন আরিয়ানা জামান, এটি তার অভিষেক চলচ্চিত্রও।
২০১৯ সালের ১০ জানুয়ারি "বীর"-এর চিত্রগ্রহণ শুরুর কথা থাকলেও, পরিচালক কাজী হায়াতের অসুস্থতার কারণে চলচ্চিত্রটির চিত্রগ্রহণ পিছিয়ে যায়। পরবর্তীতে, ১৫ জুলাই ঢাকার শ্রুতি স্টুডিও-তে "বীর" চলচ্চিত্রের মহরত অনুষ্ঠিত হয়। এরপর, এদিনই বিএফডিসিতে চলচ্চিত্রটির আনুষ্ঠানিক চিত্রগ্রহণ শুরু হয়। প্রথম ধাপে ১৮ জুলাই পর্যন্ত টানা তিনদিন শাকিব খান ও তাঁর বন্ধুর ছোটবেলার এবং বাবার চরিত্রের দৃশ্যগুলোর চিত্রধারণ করা হয়। শাকিব খানের চরিত্রের নাম অন্তু ও তার বন্ধুর চরিত্রের নাম মিরান। শাকিব খান তার চরিত্র রূপদানের প্রয়োজনে মানানসই মুখ অবয়ব তৈরী করতে প্রায় দেড়মাস সময় নেন। নতুন মুখ অবয়ব নিয়ে, এবছরের ২৮ নভেম্বর পূবাইলে দ্বিতীয় ধাপের চিত্রধারণে অংশগ্রহণ করেন তিনি। এরপর, ২ ডিসেম্বর দৃশ্যধারণে অংশগ্রহণ করেন শবনম বুবলি। দ্বিতীয় ধাপের দৃশ্যধারণে অংশ নেন শাকিব খান, শবনম বুবলি ও মিশা সওদাগরসহ অন্যান্য অভিনয়শিল্পীরা। পরে, ৭ ডিসেম্বর শুরু হয় চলচ্চিত্রটির সমাপনী মারপিট দৃশ্যের চিত্রধারণ।
২০১৯ সালে ২৮ ডিসেম্বর এটির প্রধান অভিনেতা শাকিব খান ঠাণ্ডা জ্বর ও গ্যাস্ট্রিক জনিত সমস্যার কারণে ঢাকার ল্যাবএইড হাসপাতালে ভর্তি হলে, দৃশ্য ধারণ স্থগিত থাকে।
২০২০ সালের ২৬ জানুয়ারি চিত্রগ্রহণ পরবর্তী সম্পাদনার মাধ্যমে চলচ্চিত্রর সম্পূর্ণ কাজ শেষ হয়।
"বীর" চলচ্চিত্রের সুর ও সঙ্গীতায়োজন করেছেন শওকত আলী ইমন, আকাশ সেন ও আহমেদ সাগীর এবং আবহ সঙ্গীত পরিচালনা করেছেন ইমন সাহা। এতে সর্বমোট চারটি গান ব্যবহার করা হয়েছে। "তুমি আমার জীবন" শিরোনামের প্রথম গানটি গেয়েছেন ইমরান মাহমুদুল ও সোমনুর মনির কোনাল। এটির সুর ও সঙ্গীতায়োজন করেছেন আকাশ সেন এবং গীত রচনা করেছেন কবির বকুল। এছাড়াও এই গানের নৃত্য পরিচালনা করেছেন হাবিব রহমান। "তুমি আমার জীবন" গানের শিরোনামটি ১৯৮৯ সালের জাফর ইকবাল ও ববিতা "অবুঝ হৃদয়" চলচ্চিত্রের আহমেদ ইমতিয়াজ বুলবুল সুর ও রচিত এবং এন্ড্রু কিশোর ও রুনা লায়লার গাওয়া "তুমি আমার জীবন" গান থেকে নেওয়া হয়। গানটি ২০২০ সালের ৬ ফেব্রুয়ারি এসকে ফিল্মসের ইউটিউব চ্যানেলে মুক্তি দেওয়া হয়। এরপর ১১ ফেব্রুয়ারি চলচ্চিত্রের দ্বিতীয় গান "তোকে দেখলে শুধু একটি বার" মুক্তি পায়, গানটি গান আকাশ মাহমুদ। এটির সুর ও সঙ্গীত পরিচালনা করেন শওকত আলী ইমন এবং গীত রচনা করেন ফায়সাল রাব্বিকীন। একইদিন তৃতীয় গানটি মুক্তি দেয়া হয়; "মিস বুবলি" শিরোনামের আইটেম গানটি গেয়েছেন কোনাল। এই গানের সঙ্গীত পরিচালনা করেন ভারতের আকাশ সেন এবং গীত রচনা করেছেন প্রিয় চট্টোপাধ্যায়। এছাড়াও এতে "কি চমৎকার দেখা গেল" শিরোনামের একটি কবি গান ব্যবহার করা হয়, এতে কণ্ঠ দেন মনির খান। গানটির সঙ্গীত পরিচালনা করেছেন আহমেদ সাগীর এবং গীত রচনা করেন মুন্সি ওয়াদুদ। ২০২০ সালের ১২ ফেব্রুয়ারি গানটি এসকে ফিল্মসের ইউটিউব চ্যানেলে মুক্তি দেয়া হয়।
২০১৯ সালের ১২ ডিসেম্বর চলচ্চিত্রটির প্রযোজক ও অভিনেতা শাকিব খানের অফিসিয়াল ফেসবুক পেইজে "বীর" চলচ্চিত্রের প্রথম বর্ণন (ফার্স্ট লুক পোস্টার) প্রকাশ করা হয়। ২০২০ সালের ৪ ফেব্রুয়ারি বাংলাদেশ সেন্সর বোর্ড কর্তৃপক্ষ চলচ্চিত্রটিকে বিনাকর্তনে মুক্তির ছাড়পত্র দেয়। ৯ ফেব্রুয়ারি এসকে ফিল্মসের ইউটিউব চ্যানেলে চলচ্চিত্রটির আনুষ্ঠানিক ট্রেইলার প্রকাশ করা হয়।
২০২০ সালে ১২ ফেব্রুয়ারি "বীর" মুক্তি উপলক্ষে ঢাকা ক্লাবের স্যামসন হলে আলোচনা অনুষ্ঠান করে এটির প্রযোজনা প্রতিষ্ঠান এসকে ফিল্মস। আলোচনা অনুষ্ঠানটিতে উপস্থিত ছিলেন তথ্য প্রতিমন্ত্রী মুরাদ হাসান, অভিনেতা ফারুক, আলমগীরসহ চলচ্চিত্র ব্যক্তিত্বরা।
চলচ্চিত্রটি ২০২০ সালের ১৪ ফেব্রুয়ারি ভালোবাসা দিবস উপলক্ষে ৮০টি প্রেক্ষাগৃহে মুক্তি পায়।
চলচ্চিত্রটির প্রথম দর্শন (ফার্স্ট লুক) পোস্টার প্রকাশের পর, এটি "" পোস্টার অনুকরণে তৈরী হয়েছে বলে সমালোচনা হয়। পোস্টারে শাকিব খান নায়ক যশের ভঙ্গিমা নকল করেছে মর্মেও সমালোচনা হয়। তবে শাকিব ও কাজী হায়াৎ পোস্টার ও শাকিবের অবয়বের সাথে কেজিএফ চলচ্চিত্রের সংশ্লিষ্টতা অস্বীকার করেন। কাজী হায়াৎ বলেন, "এটি সম্পূর্ণ মৌলিক গল্পের সিনেমা। গল্পটা দেশপ্রেমের। এক যুবক কীভাবে নোংরা রাজনীতির শিকার হয় তা-ই এখানে তুলে ধরা হয়েছে। এর সঙ্গে দেশি-বিদেশি কোনও গল্পের মিল নেই।" এসম্পর্কে এটির প্রধান অভিনেতা শাকিব খান বলেন, "দুটি ("কেজিএফ চ্যাপ্টার ওয়ান" ও "বীর") দুই ধরনের ছবি। এই দুই ছবির মধ্যে কোনো মিল নেই। এটি সম্পূর্ণ মৌলিক গল্পের ছবি।"